Ritratt: Miguela Xuereb .td_uid_2_6142464696eb2_rand.td-a-rec-img{text-align:left}.td_uid_2_6142464696eb2_rand.td-a-rec-img img{margin:0 auto 0 0} Tnieda proġett ta' sentejn bil-għan li jtejjeb l-integrità u t-trasparenza fil-ħajja pubblika, fost l-oħrajn permezz ta' titjib fl-Kodiċi tal-Etika tal-Membri Parlamentari u membri tal-Kabinett, kif ukoll bi prattiċi aħjar fid-dikjarazzjoni tal-assi. Il-proġett li se jsir fuq talba tal-Kummissarju għall-Istandards fil-Ħajja Pubblika George Hyzler se jkun iffinanzjat mill-Kummissjoni Ewropea u se jiġi implimentat mill-Organizzazzjoni għall-Koperazzjoni Ekonomika u l-Iżvilupp (OECD). "Bidla fil-kultura tal-integrità pubblika" – Dr Hyzler Fil-ftuħ tal-konferenza Dr George Hyzler innifsu fakkar mill-ewwel li l-irwol ta' Kummissarju għall-Istandards fil-Ħajja Pubblika huwa riżultat ta' riformi leġiżlattivi li saru f'Malta fl-aħħar snin. Spjega iżda li l-irwol tiegħu mhux biss li jassigura etika u integrità, imma li jagħmel ukoll rakkomandazzjonijiet għal titjib indipendenti, imparzjali u ġust. Semma fost l-oħrajn: ir-rakkomandazzjonijiet tiegħu għar-reviżjoni tal-kodiċi tal-etika għal MPs, Ministri u Segretarji Parlamentari; ir-rakkomandazzjonijiet għar-regolamentazzjoni dwar il-lobbying; linjigwida dwar l-użu tal-mezzi soċjali; linjigwida għall-użu ta' fondi pubbliċi f'reklamar minn Ministri u Segretarji Parlamentari, Dr Hyzler sostna li t-titjib f'dan ir-rigward huwa meħtieġ partikolarment bħalissa hekk kif għajnejn kulħadd jinsabu fuq Malta u kif il-pajjiż se jsalva r-reputazzjoni tiegħu kemm lokalment kif ukoll internazzjonalment. Stqarr li dan il-proġett mistenni jsaħħaħ il-kapaċità tal-uffiċċju tiegħu biex itejjeb l-integrità f'Malta; jagħtih iktar kapaċità li jinvestiga ksur ta' etika; jipprovdi assistenza lill-Uffiċċju tiegħu fl-obbligi legali b'rabta ma' kunflitt ta' interess; jivverifika d-dikjarazzjonijiet tal-assi u r-reġistrazzjoni tal-interessi ta' persuni fil-ħajja pubblika. Sostna li fit-tul hemm bżonn li jkun hemm bidla fil-kultura tal-integrità pubblika. "L-integrità u t-trasparenza l-iktar 2 pilastri importanti" – Zammit Lewis Fl-indirizz tiegħu, il-Ministru għall-Ġustizzja u l-Governanza Zammit Lewis enfasizza li l-integrità u t-trasparenza huma l-iktar żewġ pilastri importanti fir-riforma tas-Saltna tad-Dritt kif ukoll fit-tmexxija ta' Gvern. Irrimarka dwar "l-isforzi li saru fl-aħħar 18-il xahar biex jissaħħu l-Kostituzzjoni, l-istituzzjonijiet u l-qasam ġudizzjarju". Filwaqt li elenka numru ta' riformi, Dr Zammit Lewis saħaq li fadal ħafna xogħol xi jsir biex ikun hemm bidla fil-mentalità dwar kif jittieħdu d-deċiżjonijiet. Huwa semma l-bżonn ta' kultura ta' aktar akkontabbiltà u skrutinju. Il-Ministru rrefera wkoll għal dak li qalet dalgħodu l-President tal-Kummissjoni Ewropea Ursula von der Leyen, fejn faħħret lil Malta għall-progress fis-Saltna tad-Dritt f'Malta. Iwieġeb lill-ġurnalisti hekk kif ħareġ mill-konferenza: Il-Ministru Zammit Lewis determinat li mhux se jirreżenja Min-naħa tiegħu, is-Segretarju Parlamentari fl-Uffiċċju tal-Prim Ministru Stefan Zrinzo Azzopardi stqarr li t-twaqqif tal-Uffiċċju tal-Kummissarju tal-Istandards fil-Ħajja Pubblika qed iħalli riżultati pożittivi. Saħaq li dan qed jiġi rikonoxxut mill-komunità Ewropea. Intant, id-Direttur Ġenerali għar-Riforma Strutturali fi ħdan il-Kummissjoni Ewropea, Daniele Dotto, faħħar l-isforzi għal titjib fil-governanza, semma diversi kwistjonijiet li jeħtieġ li jiġu indirizzati fosthom każi ta' korruzzjoni fil-ħajja pubblika u kunflitt ta' interess. Id-Deputat Segretarju Ġenerali għall-OECD, Jeffrey Schlagenhauf, qal li biex jitkattar aktar il-ġid komuni, min jinsab fil-ħajja pubblika għandu jpoġġi l-ewwel l-interess pubbliku u mhux dak privat. Il-proġett se jkollu l-appoġġ ta' kumitat magħmul minn rappreżentanti mill-Uffiċċju tal-Kummissarju għall-Istandards, membru minn kull grupp parlamentari, membru mill-Ministeru għall-Ġustizzja, membri mis-soċjetà ċivili u l-OECD. .td_uid_3_614246469731e_rand.td-a-rec-img{text-align:left}.td_uid_3_614246469731e_rand.td-a-rec-img img{margin:0 auto 0 0}